Ιάκωβος Β΄ της Κύπρου

Ο **Ιάκωβος Β΄** (1438 - 1473) από τον Οίκο των Πουατιέ-Λουζινιάν ήταν Βασιλιάς της Κύπρου και Τιτουλάριος βασιλιάς της Ιερουσαλήμ.

## Βιογραφία
Ήταν νόθος γιος του Ιωάννου Β΄ της Κύπρου από την ερωμένη του Μαριέττα της Πάτρας. Έμεινε γνωστός ως ο Βασιλίας που ανακατέλαβε την Αμμόχωστο από τους Γενουάτες.

### Αρχιεπίσκοπος της Λευκωσίας

Ο Ιάκωβος ήταν ευνοούμενος γιος του πατέρα του και διορίστηκε αρχιεπίσκοπος της Λευκωσίας (1456). Μετά τη δολοφονία του βασιλικού Καγκελάριου Γιάκομπο Ουρρί (1 Απριλίου 1457) στερήθηκε την αρχιεπισκοπή και δραπέτευσε για τη Ρόδο με το πλοίο του Χουάν Ταφούρες, αλλά ο πατέρας του τον συγχώρεσε και τον επανέφερε.
Ο πατέρας του απεβίωσε (1458) και τον διαδέχθηκε η νόμιμη κόρη του (από τη δεύτερη σύζυγό του Ελένη Παλαιολογίνα) Καρλόττα της Κύπρου.

### Βασιλιάς της Κύπρου

Ο Ιάκωβος Β΄, με την υποστήριξη του Μαμελούκου σουλτάνου της Αιγύπτου, πολιόρκησε την Καρλόττα δύο χρόνια στην Κερύνεια (1460 - 1462). Οπόταν ήδη από το 1460 αυτός είχε αναλάβει τα ηνιά του Βασιλείου της Κύπρου. Το 1462 η Καρλοττα αναγκάζεται να διαφύγει στη Ρώμη. Έτσι ο Ιάκωβος παρέμεινε ο μόνος διεκδικητής του θρόνου. Ταυτόχρονα εκείνη την περίοδο πολιορκούσε την Αμμόχωστο την οποία κατείχαν οι Γενουάτες. Μετά την φυγή της Καρλόττας, έστρεψε όλες του τις δυνάμεις εναντίον της Αμμοχώστου την οποία κατέλαβε λίγο αργότερα, το φθινόπωρο του 1462. Έτσι το στέφθηκε, με την σημαντικότατη αυτή επιτυχία να το κάνει ευρέως αποδεκτό μεταξύ των ευγενών, ο Ιάκωβος στέφθηκε νέος βασιλιάς στην Λευκωσία και στον Άγιο Νικόλαο της Αμμοχώστου. Ο Ιάκωβος Β΄ διόρισε τον Χουάν Ταφούρες κύριο του νοικοκυριού του και επίτιμο κόμη της Τρίπολης. Νυμφεύτηκε με πολιτική υποστήριξη στη Βενετία (30 Ιουλίου 1468) την 14χρονη Αικατερίνη Κορνάρο κόρη του ευγενούς Μάρκο Κορνάρο. Ο γάμος έγινε στην Αμμόχωστο τον Οκτώβριο ή τον Νοέμβριο του 1472.

### Το τέλος

Ο Ιάκωβος Β΄ απεβίωσε σε λίγους μήνες στην Αμμόχωστο, με πολλές υποψίες ότι δηλητηριάστηκε από Βενετούς προσκεκλημένους, πιθανότατα θείους της Αικατερίνης. Η Αικατερίνη ήταν έγκυος και σύμφωνα με τη διαθήκη του Ιακώβου ήταν αντιβασίλισσα και κηδεμόνας του γιου τους μέχρι την ενηλικίωσή του. Ο νεογέννητος βασιλιάς Ιάκωβος όμως απεβίωσε υπό περίεργες συνθήκες, πριν κλείσει το πρώτο του έτος, αφήνοντας την Αικατερίνη μοναδική αντιβασίλισσα της Κύπρου. Η Κύπρος πέρασε, την εποχή της Αικατερίνης, στον απόλυτο έλεγχο των Βενετών εμπόρων, που την πίεσαν έντονα και πούλησε το νησί στη Βενετική Δημοκρατία (1489). Η Κύπρος παρέμεινε στους Βενετούς μέχρι τη χρονιά που κατακτήθηκε από την Οθωμανική Αυτοκρατορία (1571).

## Οικογένεια

Με τη σύζυγό του Αικατερίνη Κορνάρο απέκτησε τον διάδοχό του:
* Ιάκωβος Γ΄ 1473-1474, βασιλιάς της Κύπρου, απεβ. ενός έτους.

Ο Ιάκωβος Β΄ είχε επίσης τέσσερα νόθα τέκνα:

* Ευγένιος απεβ. 1536, νυμφεύτηκε τη δόνα Πάολα Ματσάρα της Σικελίας.
* Ιανός απεβ. μετά το 1552, νυμφεύτηκε πρώτα τη ντε Τόρο και μετά τη Βιρτζίνια Κοζάντσα ντεϊ ντούτσι ντι Σαν Σάβα.
* Καρλόττα απεβ. π.1469, παντρεύτηκε τον Σορ ντε Νάβες.
* Κάρλα 1468-1480, παντρεύτηκε τον Αλφόνσο των Τραστάμαρα, νόθο γιο του Φερδινάνδου Α΄ της Νάπολης. Απεβ. φυλακισμένη στην Πάδουα.

## Πρόγονοι

## Παραπομπές


## Πηγές
*Benjamin Arbel and David Jacoby, Intercultural Contacts in the Medieval Mediterranean
*Latrie, L. M. (1873). Nouvelles preuves de l'histoire de Chypre sous le reigne des princes de la maison de Lusignan
*Sanudo, Marino; Stefani, F.; Berchet, G.; Barozzi, N.; Deputazione di storia patria per la Venezie (1882)

|-

Κατηγορία:Ηγεμόνες της Κύπρου
Κατηγορία:Οίκος του Πουατιέ
Κατηγορία:Επίσκοποι του 15ου αιώνα